Perussuomalaisten nuorisojärjestö ehdottaa lainsäädännössä määritellystä avioliittokäsitteestä luopumista.

PS-nuorten puheenjohtaja Simon Elo perustelee yllättävää ehdotusta sillä, että sen voisivat hyväksyä sekä tasa-arvoisen avioliittolain kannattajat että sen vastustajat. ATTE KAJOVA

Perussuomalaiset Nuoret ehdottaa, että jatkossa sekä samaa että eri sukupuolta olevien parien suhteiden laillisesta virallistamisesta käytettäisiin rekisteröity parisuhde -käsitettä.

Nuorisojärjestön mukaan avioliittoon siunaamisesta päättäisi jatkossa jokainen uskonnollinen yhteisö erikseen.

PS-nuorten puheenjohtaja Simon Elo perustelee ehdotusta sillä, että se olisi kompromissi, jonka voisivat hyväksyä sekä tasa-arvoisen avioliittolain kannattajat että sen vastustajat.

– Moni suomalainen ymmärtää avioliiton miehen ja naisen väliseksi liitoksi. Tasa-arvoista avioliittolakia eivät kaikki hyväksy. Uskon, että tämän ehdotuksen kaikki voisivat kuitenkin hyväksyä.

Uskonnoille päätäntävalta

Elon mukaan nuorisojärjestö ei kannata tasa-arvoista avioliittolakia, koska se jakaa nuorisojärjestön puheenjohtajan mukaan kansakunnan kahtia.

– Nyt lakiehdotuksen kannattajat sanovat, että kirkot voisivat päättää itse, antavatko he siunauksensa homopareille. Se on propagandaa, eikä se pidä paikkaansa: luterilainen kirkko on niin lähellä valtiota, että se joutuisi käytännössä ennen pitkää vihkimään samaa sukupuolta olevien avioliittoja.

Elon mukaan ongelma on nimenomaan avioliiton käsitteessä.

– Totta kai kyse on pitkälti käsitteestä. Käy miten tahansa, kristillisten kirkkokuntien kannat eroavat ennen pitkää toisistaan, kuten Yhdysvalloissa on käynyt. Tällaisen suuren valtionkirkon aika alkaa olla muutenkin lopuillaan, Elo perustelee.

Ehdotuksesta on käyty keskustelua nuorisojärjestön hallituksessa jo pitkään.

Elon mukaan tasa-arvoista avioliittolakia koskevan eduskuntaäänestyksen alla oli kuitenkin oikea aika ehdottaa esitystä julkisestikin.

– Perjantaisesta äänestyksestä ei voi sanoa muuta kuin, että siitä tulee tasainen. Toivoisin, ettei laki menisi läpi vaan käytäisiin sen jälkeen keskustelua, kelpaisiko ehdotuksemme sekä lain kannattajille että sen vastustajille.

– Kyse on eräänlaisesta normien purusta. Avioliittokäsite annetaan uskonnollisten yhteisöjen päätettäväksi – valtio ei sitä päätä.